# data[].attributes.attachment_link.readable_text
- Unnskyld, hvor har dere vifter?

- Hei, bare bli med meg. De står her borte. Hva slags vifte tenkte du på? Vi har flere typer.

En middels høy etiopier med et stort smil viser en kunde vei mellom reolene på Clas Ohlson i Torggata. Dawit hadde stått utenfor arbeidslivet en stund da han kom inn som praktikant i butikken. Nå har han fast jobb, og han er ikke den eneste. Clas Ohlson tar inkludering på alvor, og butikkjeden har ansatt mange som har noen ekstra utfordringer.

Alle må få lov til å bidra

- Ønsker du å bidra, skal du få lov til det, sier butikksjef på Clas Ohlson i Torggata, Fernando Heredia

- Det spiller ingen rolle hvor du kommer fra eller hva du har i bagasjen. Ønsker du å bidra, så skal du få lov til det, sier Fernando Heredia bestemt. Han er Butikksjef på Clas Ohlson-avdelingen i Torggata.

- Vi er 38 ansatte fra 14 land. Det er blitt en styrke heller enn et problem, forteller Heredia som selv er fra Mexico.

Avdelingen har lenge hatt et samarbeid med Reaktorskolen. De har tatt inn nesten to praktikanter i året de siste fem årene. Halvparten har fått heltidsstilling, og Heredia sier at de absolutt kommer til å ta inn flere.

- Det er ikke alltid at det blir ansettelse, men det finnes veldig mye bra folk der ute. Man må bare stå på og gjøre et godt forarbeid, forteller en fornøyd butikksjef.

Vit hva du vil ha

Heredia er stolt over å ha et godt arbeidsmiljø med plass til alle. Allikevel er han klar på at en sjef må kunne stille krav til sine ansatte.

- Vi støtter selvsagt de som trenger det, men man må stille krav også. Det får folk til å strekke seg lenger, forklarer han.

For å lykkes med inkludering må man ta seg tid. Ting er ikke på plass på en uke. Det viktigste er å gjøre et godt forarbeid.

- Vi må vite at den vi tar inn på praksis har et potensiale og et ønske om å jobbe. Vi kan ikke bare bli et oppholdssted, sier Heredia.

Butikksjefen roser Reaktorskolen for det samarbeidet de har hatt. Han forteller at å ha en kontaktperson på innsiden av systemet har vært avgjørende. En som kjenner butikken og som vet akkurat hvordan de fungerer. Også er det viktig at en arbeidsgiver selv har tydelige mål og ønsker i en rekrutteringsprosess.

God innstilling fra begge parter gir suksess

- Det var tøft å være uten jobb. Jeg klarer ikke å bare sitte hjemme. Det er ikke pengene som er viktigst. Jeg trenger å jobbe for å føle meg bra, forteller Dawit som stod uten jobb etter en skade for noen år siden.

- Da jeg mistet jobben var min første tanke at "jeg må tilbake", jeg visste at jeg kunne klare det, og satte full fart fra starten av, forteller han.

Det er ikke pengene som er viktigst. Jeg trenger å jobbe for å føle meg bra.

Dawit, butikkmedarbeider på Clas Ohlson
Dawits innstilling gjorde at han raskt fikk seg praksisplass hos Clas Ohlson. Og etter bare fem måneder fikk han kontrakt.

- Vi ville ha ham! Han er alltid positiv. Og har gjort en strålende jobb fra dag én, skryter Heredia og smiler.

Dawit har god kontakt med alle medarbeidere og han har fått mange kallenavn: Professoren, kongen, ingeniøren... Det er tydelig at han blir satt pris på. Og det mangler ikke på smil og gode ord når han forteller om sine kollegaer.

- Her er vi som en familie. Vi hjelper hverandre. Lederne er ikke bare sjefer, men venner også, sier Dawit varmt, og fortsetter,

- Jeg savner jobben når jeg har ferie.

- Og vi savner ham!, utbryter Heredia.

Vær et forbilde

Dawit hadde noen fysiske og noen språklige utfordringer da han begynte hos Clas Ohlson. Men døren ble holdt åpen. Det samme gjelder hos mange av Clas Ohlsons avdelinger. Butikkjeden har gitt en mulighet til mennesker med ulike utfordringer, både fysiske og psykiske. Denne stå-på viljen deler Dawit.

- Jeg ønsker å være et forbilde for andre i min situasjon. Jeg vil vise at "yes we can".

Heredia vil på sin side være et forbilde for andre arbeidsgivere.

- Med et godt arbeidsmiljø kan du vise hvordan arbeidslivet kan være. Vær en mentor, ikke bare en arbeidsgiver, sier han engasjert og avslutter,

- Hvis man har et godt arbeidsmiljø, så sett arbeidsmiljøet på prøve! Vis at det er mulig.

# data[].attributes.attachment_link.description
Clas Ohlson er kjent for å ha alt mulig av ting og tang. Men butikkjeden har også et stort mangfold blant sine ansatte. Inkludering er blitt en merkevare som du finner blant hyllene på mange av Clas Ohlsons butikker rundt om i landet.

# data[].attributes.headline
Profiler for grunnleggende ferdigheter på jobben: Butikkmedarbeider

# data[].attributes.subject
Profiler for grunnleggende ferdigheter på jobben: Butikkmedarbeider

# data[].attributes.attachment_link.readable_text
'En bra dag på jobb' skal hjelpe dere som jobber i varehandel til å få bedre arbeidsflyt, mer motivasjon og mindre sykefravær. Bruk verktøyet til å skape et bedre arbeidsmiljø!

Om prosessen

'En bra dag på jobb' er enkelt å ta i bruk. Prosessen tar utgangspunkt i filmer som berører ulike temaer om deres arbeid. Alle ansatte ser først filmene på egenhånd, deretter samles ledere og ansatte til to fellesmøter på 1,5 til 2 timer. Basert på innspillene i møtene kommer dere fram til en konkret handlingsplan.

Det anbefales at leder, tillitsvalgt og verneombud samarbeider om å være prosessansvarlige. De har som oppgave å organisere fellesmøtene: bestille materiell, invitere ansatte og lede møtene.
I tillegg skal de lage oppsummeringer fra møtene og bli enige om hva som skal stå i handlingsplanen.

Introduksjon

En kort film om betydningen av et godt arbeidsmiljø

Arbeidsmiljø handler om arbeidet!

Arbeidsmiljø handler om noe mer enn trivsel, det dreier seg om jobben vi gjør. Hvordan vi i fellesskap planlegger, organiserer og gjennomfører arbeidet. Se filmen for å få vite mer. For teksting: Trykk CC nederst på filmen.

Forberedelser

Hvilke utfordringer er knyttet til arbeidet?

Filmene under beskriver faktorene som i størst grad påvirker arbeidsmiljøet i varehandelen. Forbered dere til statusmøtet ved å se filmene på egen hånd. For teksting: Trykk CC nederst på filmen.

Muligheter for faglig utvikling

Arbeidstakere skal ha mulighet til faglig og personlig utvikling gjennom arbeidet. Dette kan øke evnen til å mestre nye utfordringer, og er nært knyttet til selvbestemmelse i jobben.

Vanskelige kundesituasjoner

I møte med kunder kan en havne i utfordrende situasjoner hvor en som ansatt blir utsatt for trusler, vold eller uønsket seksuell oppmerksomhet. Det er viktig å ha prosedyrer og rutiner for å forebygge slike situasjoner og for å ivareta ansatte som har opplevd ubehagelige situasjoner.

Arbeidstid

Åpningstidene i varehandelen utvides og bransjen er avhengig av at ansatte jobber utenfor ordinær arbeidstid. Arbeidstiden har betydning både for helse, balanse mellom jobb og privatliv og velferd. Skift- og turnusarbeid kan ha påvirkning på søvn og skape forstyrrelser i døgnrytmen.

Fysisk belastende arbeid

Det er i utgangspunktet sunt å bruke kroppen, men når belastningen blir for stor kan det skape utfordringer. I varehandel er det mye tunge løft, i tillegg utføres mye av arbeidet stående og gående. Å planlegge hvordan arbeidet utføres ved å benytte tilgjengelige hjelpemidler og rullere på oppgavene er viktig.

Mulighet til å påvirke arbeidsoppgavene

Muligheten til å påvirke egne arbeidsoppgaver er viktig for motivasjon og helse. Derfor er det lurt at ledere og ansatte i fellesskap diskuterer forbedringer i organiseringen av arbeidet.

Andre utfordringer

Jobbkrav forstyrrer privatlivet

Opplevelsen av en ubalanse mellom jobb og privatliv er mer utbredt i yrkesgrupper som kjennetegnes av lange arbeidsuker og arbeidstid på tidspunkt som ikke er lett å forene med hjemme- og familieliv.

Rollekonflikt

Rollekonflikt kan oppstå når man får motstridende forespørsler fra to eller flere personer, eller opplever manglende ressurser for å løse arbeidsoppgavene.

Høye emosjonelle krav

Kundekontakt er en viktig og givende del av arbeidet, samtidig kan det å forholde seg til andre menneskers følelser, yte service og være i frontlinje være en påkjenning.

Støtte fra leder

Det er viktig at ansatte opplever å bli sett av sin nærmeste leder. At arbeidsresultatene blir verdsatt, at man får hjelp om man trenger det og at sjefen behandler de ansatte rettferdig og upartisk.

Omorganisering og nedbemanning

Omorganiseringer og nedbemanninger har vist å ha sammenheng med at man opplever helsen sin som dårligere. God informasjon og medvirkning er viktig.

Vil du vite mer om faktorer i arbeidet? Besøk noa.stami.no

Hvordan er det hos oss?

Statusmøte
Formålet med dette møtet, som tar 1,5 - 2 timer, er å snakke om hvilke utfordringer som finnes på deres arbeidsplass.
Prosessansvarlige leder møtet. Det kan være lurt at dere igjen ser filmene sammen. Del dere i grupper på 4-6 personer og gi en plansje til hver gruppe. Diskuter hver faktor som er beskrevet i filmene over.

Diskuter:

Kjenner vi oss igjen i de utfordringene vi ser i filmene?

Hva er de største utfordringene hos oss?

Kan vi beskrive noen situasjoner fra egen arbeidshverdag?

Er det noen typiske arbeidsoppgaver eller situasjoner som er mer problematiske enn andre?

Er det andre ting hos oss som er mer relevante?

Husk at dere ikke skal snakke om hvordan utfordringene løses før i neste møte.

Når statusmøtet er slutt, samler de prosessansvarlige inn alle plansjene. Så lager de en oppsummering, som de skriver inn i den indre sirkelen på plansjene som skal brukes på neste møte; tiltaksmøtet.

Hva kan vi gjøre hos oss?

Tiltaksmøte
I dette møtet skal dere komme fram til hva som er gode tiltak i deres arbeidsmiljø. Møtet tar omtrent 1,5 - 2 timer. Se filmen for å få vite mer. For teksting: Trykk CC nederst på filmen.
Prosessansvarlige leder møtet. Start med å se filmen over. Del dere i grupper på 4-6 personer, og gi en plansje til hver gruppe. Ta utgangspunkt i oppsummeringen fra forrige møte, og diskuter hvordan dere kan forbedre hver enkelt faktor hos dere.

Diskuter:

Hva er vi gode på? Finn tre bevaringspunkter.

Er det noe vi kan bli bedre på? Finn tre forbedringspunkter.

Er det enkelte forhold i jobben vi bør ha særlig fokus på?

Er det arbeidsoppgaver som kan organiseres annerledes?

Er det andre faktorer i vårt arbeidsmiljø vi bør ta tak i - og hvordan?

De prosessansvarlige samler inn plansjene etter møtet.

Veien videre

Lag en handlingsplan

Ut fra forslagene i tiltaksmøtet setter de prosessansvarlige opp en konkret handlingsplan for hvordan dere skal jobbe videre med arbeidsmiljøet.

Handlingsplanen bør henges opp på veggen eller synliggjøres på annen måte, slik at alle blir minnet om tiltakene hver dag.

Resultatene fra arbeidsprosessen bør også tas videre i de formelle organene for arbeidsmiljø- og HMS-arbeid.

For å lykkes er det viktig å gjøre jobben med arbeidsmiljø til en kontinuerlig prosess med systematisk oppfølging.

Husk at arbeidsmiljø er ferskvare! Sett gjerne tidsfrister eller en konkret dato for et oppfølgende møte litt frem i tid, der dere sammen evaluerer tiltakene dere har kommet frem til.

Lykke til!

Hva synes du om prosessen?

Forstod du alt eller var det uklart?

Takk for din tilbakemelding!

# data[].attributes.attachment_link.title
En bra dag på jobb - Verktøy for arbeidsmiljø i varehandel

# data[].attributes.attachment_link.description
'En bra dag på jobb' skal hjelpe dere som jobber i varehandel til å få bedre arbeidsflyt, mer motivasjon og mindre sykefravær. Bruk verktøyet til å skape et bedre arbeidsmiljø! Om prosessen 'En bra dag på jobb' er enkelt å ta i bruk. Prosessen tar utgangspunkt i filmer som berører ulike temaer om deres arbeid.

# data[].attributes.attachment_link.description
Butikkmedarbeideren hjelper kunder og yter service i forskjellige typer butikker.